**Vyhlásenie**

**Ministerstva práce, sociálnych vecí a rodiny Slovenskej republiky**

Návrh ústavného zákona **o primeranom hmotnom zabezpečení v starobe** (ďalej len „návrh ústavného zákona“),sa predkladá na rokovanie vlády Slovenskej republiky s týmito rozpormi:

1. **Asociácia policajtov vo výslužbe – hromadná pripomienka**

* žiada, aby osobitný systém výsluhového zabezpečenia bol na ústavnej úrovni zakotvený ako celok, nie len v súvislosti so starobou a aby bol ústavne garantovaný jeho osobný a vecný rozsah.

1. **Asociácia priemyselných zväzov**

* žiada vypustenie asignácie odvodov,

1. **Asociácia zamestnávateľských zväzov a združení SR**

* žiada detailnejšie zadefinovať opatrenia, ktoré bude štát prijímať na motiváciu k využívaniu dobrovoľných sporiacich nástrojov,
* žiada vypustenie asignácie odvodov

1. **Inštitút zamestnanosti**

* žiada zabezpečiť udržateľnosť dôchodkového systému, tak aby vždy platilo, že priemerný človek s priemernou mzdou a priemernou dobou života platil počas pracovného života odvody v rovnakej výške ako dostane dôchodkové dávky,

1. **Konfederácia odborových zväzov SR**

* vzhľadom na koncepciu Ústavy SR ako základného zákona, v ktorom podrobnosti o základných právach a povinnostiach občanov upravuje zákon, považuje KOZ SR návrh ústavného zákona za odporujúci základnej koncepcii Ústavy SR,
* žiada doplniť návrh ústavného zákona o povinnosť štátu zabezpečiť dostatok finančných prostriedkov na financovanie už vzniknutých dôchodkových nárokov
* nesúhlasí s navrhnutou zmenou definície priebežne financovaného systému,
* nepovažuje za potrebné zakotviť v Ústave SR viac podrobností o starobnom dôchodkovom zabezpečení ako je uvedené v čl. 39 Ústavy SR a všetky podrobnosti, ktoré obsahuje návrh ústavného zákona predstavujú neobvyklú právnu úpravu na ústavnej úrovni,
* poukazuje, že v návrhu ústavného zákona chýba definovanie starobného dôchodkového zabezpečenia, ako povinného systému,
* upozorňuje, že návrh ústavného zákona nereaguje na zmeny, ktorým ako pracujúci, tak aj spoločnosť budú na trhu práce čeliť, ako napr. digitalizácia, klimatické zmeny a podobne,
* poukazuje na skutočnosť, že v predloženom materiáli nie je miera solidarity dostatočná a žiada o premietnutie solidarity vo vyššej miere do predloženého návrhu ústavného zákona tak, aby základnou hodnotovou orientáciou dôchodkového systému bola medzigeneračná solidarita,
* nesúhlasí s ustanovením najmenej jednej štvrtiny sumy povinnej platby v starobnom dôchodkovom sporení,
* zásadne nesúhlasí, aby základom pre výpočet povinnej platby poistného v tzv. I. pilieri a platenie povinných príspevkov v tzv. II. pilieri bol rovnaký,
* považuje plnenie zo starobného dôchodkového zabezpečenia pri invalidite za neodôvodnené,
* nesúhlasí s navrhovaným znením ústavného zákona, ktoré ustanovuje možnosť poskytnutia iba čiastkovej hodnoty pozostalostnej dávky, alebo jej úplné odobratie pri súbehu s vlastným starobným alebo invalidným dôchodkom,
* nesúhlasí s prijatím ustanovenia o povinnosti vlády Slovenskej republiky predložiť Národnej rade Slovenskej republiky návrh opatrení v starobnom dôchodkovom zabezpečení, ktoré prispejú k zníženiu rizika dlhodobej udržateľnosti hospodárenia Slovenskej republiky a s paušálnym mechanizmom korekcie,
* nesúhlasí s prechodnými ustanoveniami pri úprave asignácii odvodov a so stanovením povinnej platby spojenej s účasťou na starobnom dôchodkovom sporení,
* považuje za neprijateľné ustanovenie, ktorým sa má ústavnou cestou uprieť nárok poberateľov starobných dôchodkov na akúkoľvek ďalšiu dôchodkovú dávku okrem 12 starobných dôchodkov v jednom kalendárnom roku,
* žiada, aby v návrhu ústavného zákona bol ustanovený ako maximálny dôchodkový vek 64 rokov ako jedna z podmienok vzniku nároku na dávku,
* trvá na zachovaní práva ženy na zníženie veku potrebného na vznik nároku na starobný dôchodok o 6, 12 alebo 18 mesiacov v závislosti od počtu vychovaných detí,
* žiada, aby bol zachovaný systém definovaný dávkami,
* nesúhlasí s každoročným zvyšovaním podmienky počtu odpracovaných rokov,
* žiada vypustenie asignácie odvodov a poukazuje, že stanovenie minimálnej výšky príplatku k starobnému dôchodku rodičov bez finančnej analýzy je v priamom rozpore s predloženým Návrhom Ústavného zákona, podľa ktorého musí byť vyčíslenie vplyvov súčasťou každého návrhu všeobecne záväzného právneho predpisu,
* poukazuje na to, že starobný dôchodkový systém v SR nie je univerzálny a navrhovaná právna úprava univerzality je v rozpore s realitou,
* nesúhlasí s formuláciou „starobné dôchodkové zabezpečenie“ a starobné dôchodkové sporenie“,
* žiada zrušenie starobného dôchodkového sporenia,
* považuje za zbytočný návrh textu: „Zákonná úprava starobného dôchodkového systému musí zohľadňovať jej vplyv na dlhodobú udržateľnosť hospodárenia Slovenskej republiky.“,
* požaduje povinnú valorizáciu dôchodkov na základe inflácie a rastu miezd,
* žiada zachovať v ústavnom zákone možnosť vybrať si doživotný dôchodok, dočasný dôchodok a programový výber v II. pilieri,
* žiada rozšírenie podmienok jednorazovej výplaty nasporenej sumy z II. piliera ,
* zásadne nesúhlasia s obmedzením dedenia po uplatnení nároku na dôchodok z II. piliera,
* považujú podmienku účasti na II. pilieri 30 rokov pred okamihom vzniku nároku na starobný dôchodok zo starobného dôchodkového zabezpečenia za zbytočnú,
* navrhuje uhrádzať poplatky spojené so správou starobného dôchodkového sporenia z prostriedkov akumulovaných zo zhodnotenia povinných platieb,
* považuje pridanie investičnej stratégie „life-cycling“ za neopodstatnenú,
* považuje za neopodstatnené zavedenie informovanosti o predpokladanom stave a vývoji hmotného zabezpečenia v starobe do návrhu ústavného zákona,

1. **Kancelária Rady pre rozpočtovú zodpovednosť**

* žiada stanovenie pravidiel pre vznik nároku na príplatok v prípade viacerých rodičov, ktorí vychovali dieťa a spôsob výpočtu jeho výšky, tak aby nedochádzalo k diskriminácii rodičov, ktorých deti neuhrádzajú povinné platby do systému starobného dôchodkového zabezpečenia z dôvodu ťažkého zdravotného postihnutia, práce v zahraničí, alebo ak došlo k úmrtiu dieťaťa alebo z iných obdobných príčin,
* žiada zaviesť zdaňovanie dôchodkov,
* žiada pre RRZ zakotviť právo vystúpiť v NRSR pred druhým čítaním k návrhov týkajúcich sa dôchodkového systému,
* žiada preambulu návrhu ústavného zákona preformulovať do čl. 1 „úvodné ustanovenia“ a doplniť piaty cieľ ústavného zákona v znení „prispieť ku diverzifikácii makroekonomického rizika“,
* žiada doplniť povinnosť štátu automaticky každoročne zasielať informácie o predpokladanom stave a vývoji hmotného zabezpečenia osoby zo starobného dôchodkového systému, ako aj z dobrovoľných sporiacich nástrojov,
* žiada prehodnotiť zavedenie jednotného dôchodkového veku k účinnosti ústavného zákona, pretože môže dôjsť ku skokovému zvýšeniu dôchodkového veku niektorých poistencov,
* žiada ustanoviť povinnosť vyčíslovať vplyv na verejné financie ako celok, vplyvy na dlhodobú udržateľnosť verejných financií a vplyvy opatrení na dlhodobom horizonte pri návrhoch všeobecne záväzného právneho predpisu, pozmeňujúcich a doplňujúcich návrhov,
* žiada vypustiť časť prechodných ustanovení, ktoré umožňujú pozitívnu retroaktivitu,
* žiada doplniť, že činnosti v oblasti dobrovoľných sporiacich nástrojov vykonáva subjekt, ktorý je právnickou osobou vykonávajúcou činnosti vo verejnom záujme a žiada doplniť aj úlohy štátu, konkrétne: definovanie referenčných indexov pre investičné produkty a poplatky a zabezpečenie, aby správcovia aktív ponúkali produkty vhodné pre sporenie na dôchodok a podobne,
* žiada vypustiť definovanie riešenia kompenzácie zníženia príjmov dôchodkového zabezpečenia z dôvodu existencie druhého piliera a riešenie dotovania príjmov dôchodkového zabezpečenia na úrovni ústavných princípov,
* žiada vypustenie asignácie odvodov,
* žiada zjednotenie pojmu vyhodnotenia rizika dlhodobej udržateľnosti s vyhodnotením podľa čl. 15 ods. 1, t.j. aby bolo jednoznačné, že ide o vyhodnotenie Radou pre rozpočtovú zodpovednosť,
* žiada zosúladiť mechanizmus naviazania dôchodkového veku a počtu odpracovaných rokov tak, aby sa upravovali identicky vo vzťahu ku zmene strednej dĺžky života,
* žiada, aby bol korekčný mechanizmus upravený tak, aby k realizácii nápravných opatrení muselo dôjsť už v krátkodobom horizonte,
* žiada, aby boli zásadne prepracované časti materiálu týkajúce sa starobného dôchodkového sporenia,
* žiada, aby k mimoriadnej valorizácii mohlo dôjsť iba ak existuje nízke riziko dlhodobej udržateľnosti a jej realizácia riziko udržateľnosti neposunie do vyššieho pásma,
* žiada, aby k mimoriadnej valorizácii nemohlo dôjsť automaticky,
* žiada, aby sa mechanizmus korekcie spúšťal iba v prípade, že k posunu do pásma vysokého rizika došlo v dôsledku zmien v dôchodkovom systéme,
* žiada výrazne prepracovať a spresniť formuláciu dávky poskytovanej pred vznikom nároku na starobný dôchodok a zároveň doplniť detailný popis zámeru predkladateľa do dôvodovej správy,

1. **Kancelária verejného ochrancu práv**

* žiada vypustenie asignácie odvodov,

1. **Ministerstvo financií Slovenskej republiky**

* žiada zásadne prepracovať časti návrhu týkajúce sa II. piliera (doplniť opatrenia upravujúce a) predvolenú sporiacu stratégiu, ktorá by sa uplatnila pri vzniku sporenia s možnosťou zmeny iba aktívnym zásahom sporiteľa (založené na princípe lifecycling), b) presun sporiteľov z garantovaných fondov do akciových a indexových fondov, tak aby boli optimalizované očakávané výnosy vzhľadom na investičný horizont, c) ustanovenie Investičnej rady pre dôchodky, d) ochranu sporiteľov pred neprimeraným krátením dôchodku zo starobného dôchodkového zabezpečenia, e) poplatky pri pasívne spravovaných fondoch, f) typ aktív, do ktorých môžu byť prostriedky investované, g) definovanie investičnej politiky komunikovanej vo forme referenčných indexov nezávislou Investičnou radou pre dôchodky, i) zavedenie povinnosti pre dôchodkové správcovské spoločnosti vytvárať a spravovať minimálne jeden akciový fond a jeden dlhopisový fond, ktorého výkonnosť sa porovnáva s príslušným referenčným indexom delegovaným od Investičnej rady pre dôchodky,
* žiada v ústavnom zákone explicitne garantovať zákaz ďalšieho otvárania II. piliera a ústavnú ochranu majetku sporiteľov,
* žiada, aby mimoriadna valorizácia bola možná len v prípade, že riziko dlhodobej udržateľnosti bude nízke a ani po mimoriadnej valorizácii sa systém nedostane do stredného rizika a žiada vypustiť podmienku dosiahnutia potrebných hodnôt makroekonomických ukazovateľov,
* žiada vypustenie asignácie odvodov a s ním súvisiace prechodné ustanovenie,
* žiada medzi ciele ústavného zákona (v rámci preambuly, resp. nového čl. 1) doplniť piaty odsek v znení „prispieť ku diverzifikácii makroekonomického rizika a minimalizácii politického rizika“,
* nesúhlasí s ústavným ukotvením dobrovoľného poistenia v sociálnom poistení,
* žiada vypustiť definovanie riešenia kompenzácie zníženia príjmov dôchodkového zabezpečenia z dôvodu existencie druhého piliera a riešenie dotovania príjmov dôchodkového zabezpečenia na úrovni ústavných princípov,
* žiada preformulovať prechodné ustanovenie tak, aby nespôsobil ohrozenie dlhodobej udržateľnosti dôchodkového systému,
* žiada vypustiť úpravu výšky príspevku na II. pilier počas prechodného obdobia,
* žiada, aby sa v prípade poklesu cenovej hladiny dôchodky zmrazili a znovu sa zvyšovali až keď sa cenová hladina vráti na pôvodnú úroveň,
* žiada povinnosť štátu automaticky každoročne zasielať informácie o predpokladanom stave a vývoji hmotného zabezpečenia osoby zo starobného dôchodkového zabezpečenia a starobného dôchodkového sporenia a zároveň žiada, aby jednotlivcovi musela byť poskytnutá informácia o jeho očakávanom starobnom dôchodku,
* žiada prehodnotiť zavedenie jednotného dôchodkového veku k účinnosti ústavného zákona, pretože môže dôjsť ku skokovému zvýšeniu dôchodkového veku niektorých poistencov,
* žiada preambulu návrhu ústavného zákona preformulovať do čl. 1 „úvodné ustanovenia“,
* žiada zosúladiť mechanizmus zvyšovania počtu odpracovaných rokov s mechanizmom rastu dôchodkového veku,
* žiada, aby bol korekčný mechanizmus upravený tak, aby k realizácii nápravných opatrení muselo dôjsť už v krátkodobom horizonte a aby sa korekčný mechanizmus spúšťal iba v prípade, že k posunu do pásma vysokého rizika došlo v dôsledku zmien v dôchodkovom systéme,

1. **Ministerstvo hospodárstva Slovenskej republiky**

* žiada zaviesť, aby suma povinnej platby do II. piliera bola na úrovni ¼ celkovej efektívnej sadzby,
* žiada z podmienok mechanizmu korekcie vypustiť úpravu podmienok pre povinné platby s účasťou na starobnom dôchodkovom zabezpečení,
* zásadne nesúhlasí s obmedzením slobody programového výberu,
* žiada doplniť, aby dôchodkové nároky zo starobného dôchodkového zabezpečenia proporčne zohľadňovali dobu účasti a podiel sadzby odvodov do starobného dôchodkového sporenia voči efektívnej sadzbe starobného dôchodkového systému,
* žiada upraviť dotovanie starobného dôchodkového zabezpečenia tak, aby sa nevytváral priestor pre deficitné financovanie dôchodkového zabezpečenia,
* žiada odôvodenie dĺžky lehoty na úpravu výšky sumy povinnej platby spojenej s účasťou na starobnom dôchodkovom sporení uvedenú v prechodnom ustanovení,
* žiada upraviť právo sporiteľa na slobodnú voľbu investičných fondov popri zavedení investičnej stratégie life-cycling,
* žiada, aby bol asignácia odvodov dobrovoľná, napríklad z odvodov zaplatených nad povinnú platbu,

1. **Ministerstvo investícií, regionálneho rozvoja a informatizácie Slovenskej republiky**

* žiada preformulovať ustanovenia o investičnej stratégii life-cycling,
* žiada preformulovať prechodné ustanovenie asignácie odvodov tak, aby neohrozovalo konsolidáciu a dlhodobú udržateľnosť verejných financií,
* žiada preformulovať ustanovenia o dotácii starobného dôchodkového zabezpečenia štátom, tak aby bolo jasné, či bude alebo nebude možné starobné dôchodky dotovať zo štátneho rozpočtu cez všeobecnú pokladničnú správu,
* žiada aby v súvislosti so zavedeným mimoriadnej valorizácie dôchodkov boli makroekonomické ukazovatele premietnuté priamo do tohto ústavného zákona,
* ak je cieľom navrhovaného ústavného zákona dosiahnuť stabilitu dôchodkového systému od politických zásahov, žiada jasne a presne definovať tieto mechanizmy na zabezpečenie uvedeného cieľa priamo v tomto ústavnom zákone,
* žiada preformulovať asignáciu odvodov tak, aby sa nevytvárali nové nároky bez nových prítokov do systému,

1. **Národná banka Slovenska**

* požaduje explicitne stanoviť spolu s automatickým vstupom do II. piliera aj aplikáciu predvolenej investičnej stratégie, ktorú bližšie špecifikuje zákonná úprava, pričom by mala byť stanovená aj zásada postupného presunu existujúcich sporiteľov do vhodnejších fondov vzhľadom na ich vek s možnosťou sporiteľa takýto presun aktívne odmietnuť,
* požaduje stanoviť, že sporiteľ v rámci II. piliera by mal mať nárok na pasívnu investičnú stratégiu založenú na kopírovaní dobre diverzifikovaných akciových a dlhopisových indexov, pričom táto alternatíva by mala byť lacnejšia (s nižšími poplatkami) ako aktívne spravované fondy; v rámci návrhu ústavného zákona vrátane dôvodovej správy by mali byť explicitnejšie popísané typy referenčných indexov použiteľných v rámci sporenia v starobnom dôchodkovom sporení,
* navrhuje podmienku počtov rokov veku upraviť v rozsahu najmenej jednej polovice zmeny priemernej strednej dĺžky života v SR,
* navrhuje prepojiť mimoriadnu valorizáciu dôchodkov, ak neexistuje vysoké riziko dlhodobej udržateľnosti dôchodkového systému a hospodárenia Slovenskej republiky a mimoriadne zvýšenie nebude mať vplyv na zvýšenie tohto rizika a súčasne sú dosiahnuté zákonom ustanovené hodnoty makroekonomických ukazovateľov,
* žiada preambulu návrhu ústavného zákona preformulovať do čl. 1 „úvodné ustanovenia“ a doplniť princíp „diverzifikácie makroekonomického rizika“,,

1. **Národná rada občanov so zdravotným postihnutím v SR**

* žiada vypustenie asignácie odvodov,
* žiada povinnú valorizáciu dôchodkov na základe inflácie a rastu miezd,

1. **Protimonopolný úrad SR**

* konštatuje, že obmedzením jednorazového vyplatenia nasporenej sumy a obmedzenia dedenia z II. piliera vo výplatnej fáze predstavuje zásah do nedotknuteľnosti vlastníctva a závažné obmedzenie vlastníckeho práva,

1. **Republiková únia zamestnávateľov SR**

* žiada vypustiť ustanovenia o investičnej stratégie life-cycling,
* žiada vypustiť splnomocnenie zákona na úpravu podmienok zhodnocovania povinných platieb uhradených na II. pilier,
* nesúhlasí s legislatívnym vyjadrením minimálnych podmienok, od ktorých je závislá hodnota starobného dôchodku z II. piliera.

1. **Slovenská asociácia poisťovní**

* nesúhlasí s legislatívnym vyjadrením minimálnych podmienok, od ktorých je závislá hodnota starobného dôchodku z II. piliera.

1. **Verejnosť – hromadná pripomienka**

* žiada doplniť, že starobný dôchodkový systém je postavený na individuálnych osobných dôchodkových účtoch,
* žiada vypustenie asignácie odvodov,
* žiada, aby návrh ústavného zákona definoval povinnosť NBS (ECB) zdôvodňovať svoju menovú politiku a rozhodnutia a kalkulovať ich dopad na hodnotu úspor či atraktívnosť anuít sporiteľov; vždy pri zmene úrokovej politiky, resp. minimálne raz ročne,
* navrhuje zvýšiť sadzbu príspevkov do II. piliera od 31. decembra 2029 najmenej na deväť percent zo základu na výpočet povinnej platby spojenej s účasťou na starobnom dôchodkovom systéme.